《征西官属送于陟阳候作诗》
魏晋·孙楚

晨风飘歧路。
零雨被秋草。
倾城远追送。
饯我千里道。
三命皆有远。
咄嗟安可保。
莫大于殇子。
彭聃犹为夭。
吉凶如纠纆。
忧喜相纷绕。
天地为我垆。
万物一何小。
达人垂大观。
诫此苦不早。
乖离即长衢。
惆怅盈怀抱。
孰能察其心。
鉴之以苍昊。
齐契在今朝。
守之与偕老。

作者简介：（?—293）西晋太原中都人，字子荆。才藻艳拔，年四十余始参镇东军事，迁著作郎。参石苞骠骑军事。恃才傲物，遂构嫌隙，致湮废积年。后扶风王司马骏与楚旧好，起为参军。官终冯翊太守。